**ทักษะของผู้บริหารสถานศึกษาในศตวรรษที่ 21 ที่ส่งผลต่อการบริหารงานวิชาการสถานศึกษาสังกัดสถาบันการอาชีวศึกษาภาคกลาง 1**

**ณัฐวุฒิ พุทธวงค์1 ,****พิมลพรรณ เพชรสมบัติ2**

**คณะครุศาสตร์อุตสาหกรรม มหาวิทยาลัยเทคโนโลยีราชมงคลธัญบุรี1, 2**

**E-mail:** **nuttavut\_p@mail.rmutt.ac.th****1 , E-mail: Pimolpun\_p@rmutt.ac.th2**

**บทคัดย่อ**

 การวิจัยครั้งนี้มีวัตถุประสงค์เพื่อ 1) ศึกษาทักษะของผู้บริหารสถานศึกษาในศตวรรษที่ 21 สถานศึกษาสังกัดสถาบันการอาชีวศึกษาภาคกลาง 1 2) ศึกษาการบริหารงานวิชาของสถานศึกษาสังกัดสถาบันการอาชีวศึกษาภาคกลาง 1 และ 3) ศึกษาทักษะของผู้บริหารสถานศึกษาในศตวรรษที่ 21 ที่ส่งผลต่อการบริหารงานวิชาการสถานศึกษาสังกัดสถาบันการอาชีวศึกษาภาคกลาง 1 กลุ่มตัวอย่างที่ใช้ในการวิจัยครั้งนี้ ได้แก่ ครูในสถานศึกษาสังกัดสถาบันการอาชีวศึกษา ภาคกลาง 1 จำนวน 266 คน โดยใช้วิธีการสุ่มแบบแบ่งกลุ่ม เครื่องมือที่ใช้เป็นแบบสอบถาม สถิติที่ใช้ในการวิเคราะห์ข้อมูล ได้แก่ ความถี่ ร้อยละ ค่าเฉลี่ย ส่วนเบี่ยงเบนมาตรฐาน และวิธีวิเคราะห์การถดถอยพหุคูณแบบขั้นตอน ผลการวิจัยพบว่า 1) ทักษะของผู้บริหารสถานศึกษาในศตวรรษที่ 21 สถานศึกษาสังกัดสถาบันการอาชีวศึกษาภาคกลาง 1 โดยภาพรวมและรายด้านอยู่ในระดับมาก 2) การบริหารงานวิชาการของสถานศึกษาสังกัดสถาบันการอาชีวศึกษาภาคกลาง 1 โดยภาพรวมและรายด้านอยู่ในระดับมาก และ 3) ทักษะของผู้บริหารสถานศึกษาในศตวรรษที่ 21 ที่ส่งผลต่อการบริหารงานวิชาการสถานศึกษาสังกัดสถาบันการอาชีวศึกษาภาคกลาง 1 พบว่า ตัวแปรที่มีอำนาจในการพยากรณ์การบริหารงานวิชาการของสถานศึกษา ได้แก่ ทักษะทางเทคโนโลยีและการใช้ดิจิทัล ทักษะการคิดวิเคราะห์และคิดสร้างสรรค์ ทักษะการแก้ปัญหา และทักษะการบริหารจัดการองค์กร ตามลำดับอย่างมีนัยสำคัญทางสถิติที่ระดับ .05

**คำสำคัญ:** ทักษะของผู้บริหารสถานศึกษา ศตวรรษที่ 21 การบริหารงานวิชาการ

**Skills of Educational Administrators in the 21st Century Affecting Academic Administration of Educational Institutions under Institute of Vocational Education: Central Region 1**

**Nuttavut Puttawong1 , Pimolpun Phetsombat2**

**Faculty of Technical Education, Rajamangala University of Technology Thanyaburi1,2**

**E-mail:** **nuttavut\_p@mail.rmutt.ac.th****1, E-mail: Pimolpun\_p@rmutt.ac.th2**

**ABSTRACT**

 This research aimed to: 1) investigate the skills of educational administrators in the 21st century of educational institutions under Institute of Vocational Education: Central Region 1, 2) study the academic administration of educational institutions under Institute of Vocational Education: Central Region 1, and 3) examine the skills of educational administrators in the 21st century affecting academic administration of educational institutions under Institute of Vocational Education: Central Region 1.The research sample consisted of 266 teachers under Institute of Vocational Education: Central Region 1, derived from cluster sampling.The instrument was a questionnaire. The statistics used for analyzing the data include frequency, percentage, mean, standard deviation, and the stepwise multiple regression analysis.The research result revealed that: 1) the skills of educational administrators in the 21st century of educational institutions under Institute of Vocational Education: Central Region 1showed a high level in an overview and particular viewpoint. 2) The academic administration of educational institutions indicated a high level in an overview and particular viewpoint. 3) As for the skills of educational administrators in the 21st century affecting academic administration of educational institutions under Institute of Vocational Education: Central Region 1, it was found that the predictive variables for academic administration of educational institutions include technological and digital skills, critical and creative thinking skills, problem solving skills, and organizational management skills, respectively, with a significance level of .05

**Keywords:** skills of educational administrators, 21st century, academic administration

**บทนำ**

 โลกในปัจจุบันมีความเจริญก้าวหน้าอย่างรวดเร็วอันเนื่องมาจากการใช้เทคโนโลยีเพื่อเชื่อมโยงข้อมูลต่างๆ ของทุกภูมิภาคของโลกเข้าด้วยกัน กระแสการเปลี่ยนแปลงทางสังคมที่เกิดขึ้นในศตวรรษที่ 21 ส่งผลต่อการดำรงชีวิตของสังคมเป็นอย่างมาก การปรับเปลี่ยนทางสังคมที่เกิดขึ้นในศตวรรษที่ 21 ซึ่งเป็นยุคแห่งความเป็นโลกาภิวัตน์ ที่ได้เกิดวิวัฒนาการความก้าวหน้าในทุก ๆ มิติอย่างรวดเร็วและ รุนแรงส่งผลต่อวิถีการดำรงชีพของสังคมอย่างทั่วถึง ดังนั้นการกำหนดยุทธศาสตร์และการสร้างความพร้อมที่จะรับมือกับการเปลี่ยนแปลงที่เกิดขึ้นนั้นเป็นสิ่งที่ท้าทายศักยภาพและความสามารถ ของมนุษย์ที่จะสร้างนวัตกรรมทางการเรียนรู้ในลักษณะต่าง ๆ ให้เกิดขึ้นและสามารถรองรับการ เปลี่ยนแปลงดังกล่าว (สุทัศน์ สังคะพันธ์ 2557, น.14) ผู้บริหารสถานศึกษาเป็นบุคคลที่มีอิทธิพลต่อความสำเร็จในการจัดการศึกษาของหน่วยงานเนื่องจากมีหน้าที่ในการกำหนดวิสัยทัศน์และทิศทางขององค์กร ดูแลประสานงานให้การจัดการศึกษาให้เป็นไปอย่างมีประสิทธิผลและประสิทธิภาพ สามารถบรรลุวัตถุประสงค์ที่ตั้งไว้ ในการจัดการศึกษาผู้บริหารสถานศึกษาเป็นกลไกสำคัญและเป็นตัวแปรสำคัญในด้านการจัดการศึกษาให้มีคุณภาพและมีอิทธิพลสูงสุดต่อคุณภาพของผลลัพธ์ที่เกิดจากการบริหาร ดังนั้น ผู้บริหาร สถานศึกษาในยุคใหม่ในศตวรรษที่ 21 จึงต้องมีคุณลักษณะโดดเด่นเหมาะสม มีความรู้เชิงทฤษฎี ทักษะบทบาทหน้าที่ คุณธรรมและประสบการณ์ทางการบริหารการศึกษายุคใหม่ เพื่อนำพาสถานศึกษาให้ประสบผลสำเร็จ สามารถสนองตอบต่อการแข่งขัน และทันสมัยเหมาะสมกับการเปลี่ยนแปลงของโลก และการเรียนรู้ในศตวรรษที่ 21 (21st Century Skills) (วิจารณ์ พานิช 2555, น.16 - 21) ซึ่งในยุคโลกาภิวัตน์เป็นสังคมและเศรษฐกิจฐานความรู้ (Knowledge - based society) ซึ่งเกิดการเปลี่ยนแปลงเป็นไปอย่างรวดเร็ว การบริหารจัดการในทุกวิชาชีพจำเป็นต้องปรับตัวอย่างมาก จึงจะนำไปสู่ความสำเร็จและความก้าวหน้า ผู้บริหารสถานศึกษาเป็นบุคคลที่สำคัญของสถานศึกษาและเป็นผู้นำวิชาชีพที่ต้องมีสมรรถนะ ความรู้ความสามารถ ทักษะในการบริหารและคุณธรรมจริยธรรม จึงจะนำไปสู่การบริหารจัดการสถานศึกษาที่ดี มีประสิทธิผลและประสิทธิภาพ (ธีระ รุญเจริญ 2545, น.111 อ้างถึงใน สิริธัญญ์ ประสุนิงค์ 2559, น.11)

 งานวิชาการถือว่าเป็นหัวใจของการบริหารการศึกษา เพราะจุดมุ่งหมายของสถานศึกษา ก็คือการจัดการศึกษาให้มีคุณภาพซึ่งขึ้นอยู่กับงานวิชาการทั้งสิ้น งานวิชาการเป็นกิจกรรม การจัดการเกี่ยวกับงานด้านหลักสูตร การนำหลักสูตรไปใช้งานการเรียนการสอน งานสื่อการเรียน การสอน งานวัดผลและประเมินผลงานห้องสมุด งานนิเทศการศึกษา งานวางแผนการศึกษา และงานประชุมอบรมทางวิชาการ เพื่อส่งเสริมให้ผู้เรียนบรรลุจุดหมายของการศึกษาที่กำหนดไว้อย่างมี ประสิทธิภาพ งานวิชาการเป็นงานหลักของสถานศึกษา ไม่ว่าสถานศึกษาจะเป็นประเภทใด มาตรฐานและคุณภาพของสถานศึกษาจะพิจารณาได้จากงานวิชาการ เนื่องจากว่างานวิชาการ เกี่ยวข้องกับหลักสูตร การจัดโปรแกรมการศึกษาและการจัดการเรียนการสอนและที่เกี่ยวข้องกับ ผู้บริหารสถานศึกษาและบุคลากรทุกระดับของสถานศึกษา ซึ่งอาจเกี่ยวข้องทั้งทางตรงและทางอ้อม ก็อยู่ที่ลักษณะของงานนั้น(ปรียาพร วงศ์อนุตรโรจน์, 2553)

 สำนักงานคณะกรรมการการอาชีวศึกษาจัดประชุมผู้บริหารสถานศึกษา มอบนโยบายและจุดเน้นของสำนักงานคณะกรรมการการอาชีวศึกษา ปีงบประมาณ 2564 เน้นการผลิตและพัฒนากำลังคน “อาชีวศึกษา ยกกำลังสอง” ซึ่งเป็นการสร้างคุณภาพอาชีวศึกษา โดยพัฒนาหลักสูตรให้มีความทันสมัย และตอบโจทย์ความต้องการของตลาด ทั้งยังสร้างอาชีพใหม่ให้ประชาชน รองรับผู้เรียนที่จบการศึกษาของอาชีวศึกษา มีงานทำ 100% โดยความร่วมมือกับสถานประกอบการเข้ามามีส่วนร่วมในรูปแบบของทวิภาคี ซึ่งเป็นการสร้างความเชื่อมั่นให้กับสถานประกอบการที่รับนักเรียนนักศึกษาไปแล้ว สามารถปฏิบัติงานได้จริงตรงกับความต้องการ รวมไปถึงการพัฒนาบุคลากร เสริมสร้างศักยภาพให้กับครูผ่านการฝึกทักษะ ซึ่งครูได้รับการพัฒนาอย่างตรงจุด สำนักงานคณะกรรมการการอาชีวศึกษา มุ่งหวังว่าจะทำให้ผู้ปกครองมีความมั่นใจในการศึกษาสายวิชาชีพ และส่งบุตรหลานมาเรียนต่ออาชีวศึกษามากขึ้น (สุเทพ แก่งสันเที๊ยะ, 2563, น.1-6) จากนโยบายและจุดเน้นของสำนักงานคณะกรรมการการอาชีวศึกษา ดังกล่าวจะเห็นได้ว่า สำนักงานคณะกรรมการการอาชีวศึกษาเน้นการสร้างคุณภาพอาชีวศึกษา โดยพัฒนาหลักสูตรให้มีความทันสมัย และตอบโจทย์ความต้องการของตลาด เพิ่มปริมาณผู้เรียนสายอาชีพ ดังนั้นจะเห็นได้ว่าผู้บริหารสถานศึกษาในศตวรรษที่ 21 จะต้องทำอย่างไรให้การบริหารงานวิชาการของสถานศึกษาให้ประสบความสำเร็จมีประสิทธิภาพเพื่อสร้างคุณภาพอาชีวศึกษา

 ที่กล่าวมาข้างต้น ผู้วิจัยจึงสนใจที่จะศึกษาทักษะของผู้บริหารสถานศึกษาในศตวรรษที่ 21 ที่ส่งผลต่อการบริหารงานวิชาการสถานศึกษา สังกัดสถาบันการอาชีวศึกษาภาคกลาง 1 เพื่อนำผลการวิจัยในครั้งนี้ใช้ข้อมูลและเป็นแนวทางในการวางแผนพัฒนาการบริหารงานวิชาการของสถานศึกษาอันจะส่งผลให้การจัดการศึกษาประสบผลสำเร็จบรรลุตามวัตถุประสงค์ และเป้าหมายในการจัดการศึกษาด้านอาชีวศึกษาต่อไป

**วัตถุประสงค์การวิจัย**

 1. เพื่อศึกษาทักษะของผู้บริหารสถานศึกษาในศตวรรษที่ 21 สถานศึกษาสังกัดสถาบันการอาชีวศึกษาภาคกลาง 1

 2. เพื่อศึกษาการบริหารงานวิชาของสถานศึกษาสังกัดสถาบันการอาชีวศึกษาภาคกลาง 1

 3. เพื่อศึกษาทักษะของผู้บริหารสถานศึกษาในศตวรรษที่ 21 ที่ส่งผลต่อการบริหารงานวิชาการสถานศึกษา สังกัดสถาบันการอาชีวศึกษาภาคกลาง 1

**สมมติฐานการวิจัย**

 1. ทักษะของผู้บริหารสถานศึกษาในศตวรรษที่ 21 สถานศึกษาสังกัดสถาบันการอาชีวศึกษาภาคกลาง 1 อยู่ในระดับมาก

 2. การบริหารงานวิชาการของสถานศึกษาสังกัดสถาบันการอาชีวศึกษาภาคกลาง 1 อยู่ในระดับมาก

 3. ทักษะของผู้บริหารสถานศึกษาในศตวรรษที่ 21 ส่งผลต่อการบริหารงานวิชาการสถานศึกษาสังกัดสถาบันการอาชีวศึกษาภาคกลาง 1

**วิธีดำเนินการวิจัย**

**1. ประชากรและกลุ่มตัวอย่าง**

 ประชากร ได้แก่ ครูผู้สอนในสถานศึกษาสังกัดสถาบันการอาชีวศึกษาภาคกลาง 1 ปีการศึกษา 2564 จำนวน 811 คน

 กลุ่มตัวอย่าง ได้แก่ ครูในสถานศึกษาสังกัดสถาบันการอาชีวศึกษาภาคกลาง 1 ปีการศึกษา 2564 โดยกำหนดขนาดตัวอย่างจากตารางของเครจซี่และมอร์แกน (Krejcie & Morgan, 1970, pp.607-610) ได้ขนาดกลุ่มตัวอย่างเป็นครู จำนวน 266 คน โดยใช้วิธีการสุ่มแบบแบ่งกลุ่ม (Cluster Random Sampling) เพื่อให้กลุ่มตัวอย่างกระจายไปตามขนาดของสถานศึกษาในสังกัดสถาบันการอาชีวศึกษาภาคกลาง 1 ในแต่ละจังหวัด

**2. เครื่องมือที่ใช้ในการเก็บรวบรวมข้อมูล**

เครื่องมือที่ใช้ในการเก็บรวบรวมข้อมูล ได้แก่ แบบสอบถามทักษะของผู้บริหารสถานศึกษาในศตวรรษที่ 21 ที่ส่งผลต่อการบริหารงานวิชาการสถานศึกษาสังกัดสถาบันการอาชีวศึกษาภาคกลาง 1 ซึ่งมีลักษณะเป็น มาตราส่วนประมาณค่า (rating scale) 5 ระดับ เพื่อศึกษาทักษะของผู้บริหารสถานศึกษาในศตวรรษที่ 21 ที่ส่งผลต่อการบริหารงานวิชาการสถานศึกษาสังกัดสถาบันการอาชีวศึกษาภาคกลาง 1 มีขั้นตอนการสร้าง ดังนี้

 1) สร้างข้อคำถามจากทักษะของผู้บริหารสถานศึกษาในศตวรรษที่ 21 และการบริหารงานวิชาการสถานศึกษาที่ได้จากการวิเคราะห์ สังเคราะห์หลักการ แนวคิด ทฤษฎี งานวิจัยที่เกี่ยวข้อง

2) ตรวจสอบความน่าเชื่อถือของแบบสอบถาม โดยการนำแบบสอบถามไปตรวจสอบความตรงเชิงเนื้อหาของเครื่องมือ โดยวิธีหาดัชนีความสอดคล้องระหว่างข้อคำถามกับเนื้อหา (Index of item-objective congruence: IOC) จากผู้เชี่ยวชาญ จำนวน 5 คน มีค่า IOC ตั้งแต่ 0.60 -1.00

 3) นำแบบสอบถามที่มีความเที่ยงตรงเชิงเนื้อหาตามวัตถุประสงค์ไปหาความเชื่อมั่นโดยนำไปทดลองใช้ (Try Out) กับครูผู้สอนที่ปฏิบัติหน้าที่ในสถานศึกษา จำนวน 30 คน แล้วนำข้อมูลมาวิเคราะห์เพื่อหาความเชื่อมั่นของแบบสอบถามทั้งฉบับ โดยใช้ค่าสัมประสิทธิ์แอลฟาตามวิธีของครอนบาค (Alpha Cronbach Coefficient) พบว่า แบบสอบถามตอนที่ 2 เรื่อง ทักษะของผู้บริหารสถานศึกษาในศตวรรษที่ 21 สถานศึกษาสังกัดสถาบันการอาชีวศึกษาภาคกลาง 1 ได้ค่าความเชื่อมั่นที่ระดับ 0.991 และแบบสอบถามตอนที่ 3 เรื่อง การบริหารงานวิชากาของสถานศึกษาสังกัดสถาบันการอาชีวศึกษาภาคกลาง 1 ได้ค่าความเชื่อมั่นที่ระดับ 0.992

**3. การเก็บรวบรวมข้อมูล**

การเก็บรวบรวมข้อมูลผู้วิจัยดำเนินการเป็นขั้นตอน ดังนี้

 3.1 ผู้วิจัยขอหนังสือขออนุญาตเก็บรวบรวมข้อมูลเพื่อการวิจัย จากงานบัณฑิตศึกษามหาวิทยาลัยเทคโนโลยี ราชมงคลธัญบุรี เพื่อขออนุญาตเก็บข้อมูลจากครูผู้สอนในสถานศึกษาสังกัดสถาบันการอาชีวศึกษาภาคกลาง 1

 3.2 ผู้วิจัยส่งแบบสอบถามให้กลุ่มตัวอย่าง โดยการติดต่อขอความร่วมมือจากสถาบันการอาชีวศึกษาภาคกลาง 1 ส่งหนังสือขอความอนุเคราะห์ให้กับสถานศึกษาในกลุ่มตัวอย่างตอบแบบสอบถาม พร้อมทั้งแนบซองเปล่าเพื่อความสะดวกในการส่งกลับมายังผู้วิจัย ในกรณีผู้ตอบแบบสอบถามไม่สะดวกส่งเอกสารมายังผู้วิจัย ผู้วิจัยได้ใช้ QR Code ในการสแกนตอบแบบสอบถาม เพื่อเพิ่มความสะดวกให้กับผู้ตอบแบบสอบถาม แล้วตรวจแบบสอบถามว่า ผู้ให้ข้อมูลตอบครบทุกข้อหรือไม่ และอยู่ในสภาพสมบูรณ์ทั้งหมดกี่ชุด แล้วนำมาคิดเป็นร้อยละ จำนวนผู้ตอบแบบสอบถามมีจำนวน 266 คน แบบสอบถามที่เก็บข้อมูล จำนวน 266 ฉบับ ได้รับแบบสอบถามที่สมบูรณ์กลับคืนมาครบ จำนวน 266 ฉบับ คิดเป็นร้อยละ 100

 3.3 ผู้วิจัยเก็บรวบรวมแบบสอบถามที่ได้มาตรวจสอบความถูกต้องสมบูรณ์เพื่อนําไป วิเคราะห์ข้อมูลต่อไป

**4. การวิเคราะห์ข้อมูลและสถิติที่ใช้**

การวิเคราะห์ข้อมูลผู้วิจัยใช้วิธีการวิเคราะห์ค่าระดับความคิดเห็นของผู้ตอบแบบสอบถามปลายปิดแบบมาตราส่วนประมาณค่า 5 ระดับ ใช้ค่าเฉลี่ย $\overbar{x}$ และส่วนเบี่ยงเบนมาตรฐาน (S.D.) กำหนดเกณฑ์ในการวิเคราะห์รายละเอียด ดังนี้ (พิมลพรรณ เพชรสมบัติ, 2561)

แบบสอบถามทักษะของผู้บริหารสถานศึกษาในศตวรรษที่ 21

 4.51-5.00 หมายถึง ทักษะของผู้บริหารสถานศึกษาในศตวรรษที่ 21 อยู่ในระดับมากที่สุด

 3.51-4.50 หมายถึง ทักษะของผู้บริหารสถานศึกษาในศตวรรษที่ 21 อยู่ในระดับมาก

 2.51-3.50 หมายถึง ทักษะของผู้บริหารสถานศึกษาในศตวรรษที่ 21 อยู่ในระดับปานกลาง

 1.51-2.50 หมายถึง ทักษะของผู้บริหารสถานศึกษาในศตวรรษที่ 21 อยู่ในระดับน้อย

 1.00-1.50 หมายถึง ทักษะของผู้บริหารสถานศึกษาในศตวรรษที่ 21 อยู่ในระดับน้อยที่สุด

แบบสอบถามระดับการบริหารงานวิชาการของสถานศึกษา

 4.51-5.00 หมายถึง การบริหารงานวิชาการของสถานศึกษาอยู่ในระดับมากที่สุด

 3.51-4.50 หมายถึง การบริหารงานวิชาการของสถานศึกษาอยู่ในระดับมาก

 2.51-3.50 หมายถึง การบริหารงานวิชาการของสถานศึกษาอยู่ในระดับปานกลาง

 1.51-2.50 หมายถึง การบริหารงานวิชาการของสถานศึกษาอยู่ในระดับน้อย

 1.00-1.50 หมายถึง การบริหารงานวิชาการของสถานศึกษาอยู่ในระดับน้อยที่สุด

การวิเคราะห์ทักษะของผู้บริหารสถานศึกษาในศตวรรษที่ 21 ที่ส่งผลต่อการบริหารงานวิชาการสถานศึกษาสังกัดสถาบันการอาชีวศึกษาภาคกลาง 1 วิเคราะห์ด้วยวิธีวิเคราะห์การถดถอยพหุคูณแบบขั้นตอน (Stepwise Multiple Regression Analysis)

**ผลการวิจัย**

ผลการศึกษาทักษะของผู้บริหารสถานศึกษาในศตวรรษที่ 21 ที่ส่งผลต่อการบริหารงานวิชาการสถานศึกษาสังกัดสถาบันการอาชีวศึกษาภาคกลาง 1

**ตารางที่ 1** ค่าเฉลี่ยและส่วนเบี่ยงเบนมาตรฐาน ทักษะของผู้บริหารสถานศึกษาในศตวรรษที่ 21 สถานศึกษาสังกัดสถาบันการอาชีวศึกษาภาคกลาง 1

|  |  |  |  |  |
| --- | --- | --- | --- | --- |
| **ทักษะของผู้บริหารสถานศึกษาในศตวรรษที่ 21**  | $$\overbar{x}$$ | **S.D.** | **แปลผล** | **ลำดับที่** |
| 1. ทักษะการบริหารจัดการองค์กร | 4.08 | 0.75 | มาก | 3 |
| 2. ทักษะการคิดวิเคราะห์และคิดสร้างสรรค์ | 4.05 | 0.73 | มาก | 6 |
| 3. ทักษะการแก้ปัญหา  | 4.06 | 0.74 | มาก | 5 |
| 4. ทักษะการสื่อสาร | 4.13 | 0.74 | มาก | 1 |
| 5. ทักษะทางเทคโนโลยีและการใช้ดิจิทัล | 4.12 | 0.73 | มาก | 2 |
| 6. ทักษะการทำงานเป็นทีม | 4.07 | 0.74 | มาก | 4 |
| **รวม** | **4.09** | **0.74** | **มาก** | - |

จากตารางที่ 1 พบว่า ทักษะของผู้บริหารสถานศึกษาในศตวรรษที่ 21 สถานศึกษาสังกัดสถาบันการอาชีวศึกษาภาคกลาง 1 โดยรวมอยู่ในระดับมาก ($\overbar{x}$=4.09, S.D.=0.74) เมื่อพิจารณาเป็นรายด้าน พบว่า ทักษะการสื่อสาร มีค่าเฉลี่ยสูงที่สุด คือ ($\overbar{x}$=4.13, S.D.=0.74) รองลงมา ทักษะทางเทคโนโลยีและการใช้ดิจิทัล ($\overbar{x}$=4.12, S.D.=0.73) และทักษะการคิดวิเคราะห์และคิดสร้างสรรค์ มีค่าเฉลี่ยต่ำที่สุด คือ ($\overbar{x}$=4.05, S.D.=0.73)

**ตารางที่ 2** ค่าเฉลี่ยและส่วนเบี่ยงเบนมาตรฐานการบริหารงานบุคคลของผู้บริหารสถานศึกษา สังกัดสำนักงานเขตพื้นที่ การศึกษาประถมศึกษาสระบุรี เขต 2

|  |  |  |  |  |
| --- | --- | --- | --- | --- |
| **การบริหารงานวิชาการของสถานศึกษา** | $$\overbar{x}$$ | **S.D.** | **แปลผล** | **ลำดับที่** |
| 1. แผนกวิชา  | 4.00 | 0.79 | มาก | 6 |
| 2. งานพัฒนาหลักสูตรการเรียนการสอน  | 4.09 | 0.74 | มาก | 2 |
| 3. งานวัดผลและประเมินผล  | 4.10 | 0.74 | มาก | 1 |
| 4. งานวิทยบริการและห้องสมุด 5. งานอาชีวศึกษาระบบทวิภาคี 6. งานสื่อการเรียนการสอน  | 4.034.08 | 0.770.72 | มากมาก | 53 |
| 4.08 | 0.73 | มาก | 4 |
| **รวม** | **4.06** | **0.75** | **มาก** | **-** |

 จากตารางที่ 2 พบว่า การบริหารงานวิชาการของสถานศึกษาสังกัดสถาบันการอาชีวศึกษาภาคกลาง 1 โดยรวมอยู่ ในระดับมาก ($\overbar{x}$=4.06, S.D.=0.75) เมื่อพิจารณาเป็นรายด้าน พบว่า งานวัดผลและประเมินผล มีค่าเฉลี่ยสูงที่สุด ($\overbar{x}$=4.10, S.D.=0.74) รองลงมา งานพัฒนาหลักสูตรการเรียนการสอน ($\overbar{x}$=4.09, S.D.=0.74) และแผนกวิชา มีค่าเฉลี่ยต่ำที่สุด ($\overbar{x}$=4.00, S.D.=0.73)

**ตางรางที่ 3** ผลการวิเคราะห์ทักษะของผู้บริหารสถานศึกษาในศตวรรษที่ 21 ที่ส่งผลต่อการบริหารงานวิชาการสถานศึกษาสังกัดสถาบันการอาชีวศึกษาภาคกลาง 1

|  |  |  |  |  |  |
| --- | --- | --- | --- | --- | --- |
| **ตัวพยากรณ์** | b | S.E.b | $$β$$ | t | Sig |
| ค่าคงที่(constant) | .967 | .145 |  | 6.679 | .000 |
| ทักษะทางเทคโนโลยีและการใช้ดิจิทัล (X5) | .346 | .048 | .415 | 7.154 | .000 |
| ทักษะการคิดวิเคราะห์และคิดสร้างสรรค์ (X2) | .141 | .058 | .165 | 2.421 | .016 |
| ทักษะการแก้ปัญหา (X3) | .138 | .055 | .164 | 2.533 | .012 |
| ทักษะการบริหารจัดการองค์กร (X1) | .134 | .050 | .161 | 2.712 | .007 |

R=.803, R2=.645 , Adjusted R2 = .639, S.E.est = .243 , F=118.455

จากตารางที่ 3 พบว่า ค่าสัมประสิทธิ์การถดถอยพหุคูณของตัวพยากรณ์ทั้ง 4 ตัว คือ ทักษะทางเทคโนโลยีและการใช้ดิจิทัล (X5) ทักษะการคิดวิเคราะห์และคิดสร้างสรรค์ (X2) ทักษะการแก้ปัญหา (X3) และทักษะการบริหารจัดการองค์กร (X1) ส่งผลต่อการบริหารงานวิชาการสถานศึกษาสังกัดสถาบันการอาชีวศึกษาภาคกลาง 1 โดยตัวแปรทั้ง 4 ตัว มีอำนาจพยากรณ์การบริหารงานวิชาการของสถานศึกษาร่วมกันได้ร้อยละ 64.50 และมีความคลาดเคลื่อนของการพยากรณ์ เท่ากับ .243 สามารถสร้างสมการในรูปคะแนนดิบและคะแนนมาตรฐานได้ดังต่อไปนี้

 สมการพยากรณ์ในรูปคะแนนดิบ

 Y’ = .967 + .346(X5) + .141(X2) + .138(X3) + .134(X1)

 สมการพยากรณ์ในรูปคะแนนมาตรฐาน

 Z’ = .415(X5) + .165(X2) + .164(X3) + .161(X1)

 ส่วนทักษะการสื่อสาร (X4) และทักษะการทำงานเป็นทีม (X6) ไม่ส่งผลต่อการบริหารงานวิชาการของสถานศึกษาสังกัดสถาบันการอาชีวศึกษาภาคกลาง 1 อย่างไม่มีนัยสำคัญทางสถิติ

**สรุปผลและอภิปรายผล**

 การศึกษาวิจัย เรื่อง ทักษะของผู้บริหารสถานศึกษาในศตวรรษที่ 21 ที่ส่งผลต่อการบริหารงานวิชาการสถานศึกษาสังกัดสถาบันการอาชีวศึกษาภาคกลาง 1 สามารถสรุปได้ดังนี้อภิปรายผลได้ดังนี้

 ทักษะของผู้บริหารสถานศึกษาในศตวรรษที่ 21 สถานศึกษาสังกัดสถาบันการอาชีวศึกษาภาคกลาง 1 โดยภาพรวมอยู่ในระดับมาก ทั้งนี้อาจเป็นเพราะผู้บริหารสถานศึกษามีทักษะในการสรุปประเด็นปัญหาต่างๆ ได้อย่างชัดเจน สื่อสารได้ทั้งภาษาไทยและภาษาต่างประเทศ ให้คำแนะนำชี้แนะให้บุคลากรปฏิบัติงาน มีความชัดเจนในคำสั่งในการมอบหมายงาน สามารถเจรจาต่อรองโน้มน้าวใจของผู้ใต้บังคับบัญชาสร้างความมุ่งมั่นในการปฏิบัติงาน มีการส่งเสริมสนับสนุนให้ครูใช้เทคโนโลยีดิจิทัลมาใช้ในการเรียนการสอน การพัฒนางานและการเสนอผลงาน สามารถใช้อุปกรณ์เทคโนโลยีและดิจิทัลที่มีอยู่ได้อย่างคล่องแคล่ว ใช้ข้อมูลข่าวสารและสารสนเทศที่ทันสมัยมาใช้ในการตัดสินใจในการปรับปรุงการบริหารจัดการองค์กร มีการเผยแพร่ประชาสัมพันธ์ข้อมูลข่าวสารกิจกรรมของสถานศึกษาไปยังผู้ปกครอง ชุมชนและองค์กรภายนอก มีการใช้เทคโนโลยีดิจิทัลในการสร้างชุมชนการเรียนรู้ออนไลน์เพื่อการแลกเปลี่ยนประสบการณ์ บริหารโครงการ งบประมาณ กิจกรรมต่างๆ และทรัพยากรทางการบริหารได้สอดคล้องกับแผนที่วางไว้ สามารถประยุกต์ใช้ความรู้ แนวคิดทฤษฎีทางการบริหารตามสถานการณ์การเปลี่ยนแปลงได้อย่างมีประสิทธิภาพ มีการมอบหมายภาระงานได้เหมาะสมตรงตามความถนัดของบุคลากรในสถานศึกษา สอดคล้องกับ Yang (2016) ที่กล่าวว่า ผู้บริหารจะต้องใช้เทคโนโลยีในการติดต่อสื่อสารและจะต้องจัด ให้มีเว็บไซต์เพื่อใช้ในการสื่อสารระหว่าง โรงเรียน ผู้ปกครอง ชุมชน และองค์กรภายนอก สอดคล้องกับงานวิจัยของ มณฑาทิพย์ นามนุ (2561) ได้ศึกษาทักษะของผู้บริหารสถานศึกษาในศตวรรษที่ 21 สังกัดสำนักงาน เขตพื้นที่การศึกษาประถมศึกษาปทุมธานี เขต 2 พบว่า ทักษะของผู้บริหารสถานศึกษาในศตวรรษที่ 21 สังกัดสำนักงานเขต พื้นที่การศึกษาประถมศึกษาปทุมธานี เขต 2 อยู่ในระดับมาก ทั้งในภาพรวมและรายด้าน

 การบริหารงานวิชาการของสถานศึกษาสังกัดสถาบันการอาชีวศึกษาภาคกลาง 1 โดยภาพรวมอยู่ในระดับมาก ทั้งนี้อาจเป็นเพราะผู้บริหารสถานศึกษา มีการจัดตั้งคณะกรรม มีการกำกับ ดูแล จัดการเรียนการสอน การวัดผลและประเมินผลในสถานศึกษา ให้เป็นไปตามระเบียบ มีการพัฒนาหลักสูตรการเรียนการสอนฐานสมรรถนะร่วมกับหน่วยงานที่เกี่ยวข้อง จัดรายวิชาและสาขางานให้สอดคลองกับนโยบายความต้องการของตลาดแรงงาน ชุมชน ท้องถิ่น สภาพเศรษฐกิจ วัฒนธรรมเทคโนโลยีและสิ่งแวดล้อม มีการส่งเสริมสนับสนุนให้ครูและผู้สอนจัดทำเอกสารประกอบการสอนและจัดการเรียน การสอน สื่อและเทคโนโลยีการสอนที่ทันสมัย ส่งเสริมสนับสนุนให้ครูผู้สอนในสถานศึกษามีความรู้ความเข้าใจในหลักการ จุดหมายและหลักเกณฑ์การใช้หลักสูตร ตลอดจนระเบียบการจัดการศึกษา มีการจัดหาวัสดุสิ่งพิมพ์สื่ออิเล็กทรอนิกส์ สื่อโสตทัศนูปกรณ์เพื่อให้บริการในการศึกษาค้นคว้าของนักเรียน นักศึกษา ครู รวมถึงประชาชนทั่วไป มีการให้บริการด้านโสตทัศนูปกรณ์ต่างๆ การใช้ห้องโสตทัศนศึกษา มีการระบบดูแลบำรุงรักษาวัสดุอุปกรณ์ สื่อโสตทัศนูปกรณ์ ให้อยู่ในสภาพพร้อมใช้งาน มีการพัฒนาองค์ความรู้ให้แก่ครูในการใช้และผลิตสื่อด้านเทคโนโลยีสารสนเทศการศึกษาทางไกล การใช้สื่ออิเล็กทรอนิกส์ มีการส่งเสริมให้จัดทำปฏิทินปฏิบัติงาน เสนอโครงการ รายงานผลการปฏิบัติงาน ประสานงานและให้ความร่วมมือกับหน่วยงาน ทั้งภายในภายนอกสถานศึกษาด้านการพัฒนาหลักสูตรการเรียนการสอน สอดคล้องกับงานวิจัยของ อุษา แซ่เตียว (2559) ได้ศึกษาทักษะของผู้บริหารกับการบริหารงานวิชาการโรงเรียน สังกัดสำนักงานเขตพื้นที่การศึกษา ประถมศึกษาสมุทรสงคราม พบว่าการบริหารงานวิชาการโรงเรียน สังกัดสำนักงานเขตพื้นที่การศึกษาประถมศึกษาสมุทรสงคราม โดยภาพรวมอยู่ในระดับมาก

 การวิเคราะห์ทักษะของผู้บริหารสถานศึกษาในศตวรรษที่ 21 ที่ส่งผลต่อการบริหารงานวิชาการสถานศึกษาสังกัดสถาบันการอาชีวศึกษาภาคกลาง 1 โดยใช้วิธีวิเคราะห์การถดถอยพหุคูณแบบขั้นตอน (Stepwise Multiple Regression Analysis) พบว่า ตัวแปรที่สามารถร่วมกันพยากรณ์การบริหารงานวิชาการของสถานศึกษาได้ดีมี 4 ตัวแปร คือ ทักษะทางเทคโนโลยีและการใช้ดิจิทัล ทักษะการคิดวิเคราะห์และคิดสร้างสรรค์ ทักษะการแก้ปัญหา และทักษะการบริหารจัดการองค์กร สามารถร่วมกันพยากรณ์การบริหารงานวิชาการสถานศึกษาสังกัดสถาบันการอาชีวศึกษาภาคกลาง 1 มีอำนาจพยากรณ์การบริหารงานวิชาการของสถานศึกษา ได้ร้อยละ 64.50 อย่างมีนัยสำคัญทางสถิติที่ระดับ .05 ทั้งนี้อาจเป็นเพราะผู้บริหารสถานศึกษามีการส่งเสริมสนับสนุนให้ครูใช้เทคโนโลยีดิจิทัลมาใช้ในการเรียนการสอนการพัฒนางานและการเสนอผลงาน มีการใช้อุปกรณ์เทคโนโลยีและดิจิทัลที่มีอยู่ได้อย่างคล่องแคล่ว ใช้ข้อมูลข่าวสารและสารสนเทศที่ทันสมัยมาใช้ในการตัดสินใจปรับปรุงการบริหารจัดการองค์กร มีการเผยแพร่ประชาสัมพันธ์ ข้อมูลข่าวสารกิจกรรมของสถานศึกษาไปยังผู้ปกครอง ชุมชนและองค์กรภายนอก มีการใช้เทคโนโลยีดิจิทัลในการสร้างชุมชนการเรียนรู้ออนไลน์เพื่อการแลกเปลี่ยนประสบการณ์ มีการคิดเชื่อมโยงได้อย่างเป็นระบบ มีการกระตุ้นให้บุคลากรในสถานศึกษาแสดงความคิดริเริ่มสร้างสรรค์และกล้าแสดงความคิดเห็น สามารถระบุรายละเอียดสำคัญในสถานการณ์หนึ่ง ๆ และหาความสัมพันธ์เชิงเหตุผลระหว่างองค์ประกอบต่างๆ มีการคิดเพื่อสร้างสิ่งใหม่ที่มีความแปลกและแตกต่างเพื่อนำไปใช้ในการแก้ปัญหาได้อย่างมีประสิทธิภาพ เป็นแบบอย่างในการนำแนวคิดใหม่ๆ มาใช้ในการปฏิบัติงาน มีการค้นหาสาเหตุที่แท้จริงและใช้วิธีการแก้ปัญหาใหม่ๆ อย่างสร้างสรรค์ มีกระบวนการการคิดวิเคราะห์ และแปลความหมายของข้อมูลได้อย่างน่าเชื่อถือ มีการวิเคราะห์ปัจจัยที่ก่อให้เกิดปัญหา วิเคราะห์สถานการณ์ในการแก้ปัญหาที่มีความซับซ้อนอย่างเป็นขั้นตอนและเป็นระบบ มีการนำยุทธศาสตร์การมีส่วนร่วม และนำเหตุการณ์มาใช้เป็นฐานในการแก้ปัญหาต่าง ๆ ในองค์กร รับฟังข้อขัดแย้งที่เกิดขึ้นโดยให้ทุกฝ่ายเสนอแนวทางการแก้ปัญหาร่วมกัน แก้ไขปัญหาในองค์กรด้วยนวัตกรรมใหม่ ๆ ในการวิเคราะห์หรือแก้ปัญหาในการบริหารสถานศึกษา โดยคำนึงถึงการบรรลุผลตามวิสัยทัศน์และยุทธศาสตร์ของโรงเรียนเป็นหลัก ตลอดจนมีการบริหารจัดการทรัพยากรในองค์กรได้อย่างมีประสิทธิภาพ มีการบริหารโครงการ งบประมาณ กิจกรรมต่างๆ และทรัพยากรทางการบริหารได้สอดคล้องกับแผนที่วางไว้ สามารถประยุกต์ใช้ความรู้ แนวคิดทฤษฎีทางการบริหารตามสถานการณ์การเปลี่ยนแปลงได้อย่างมีประสิทธิภาพ มีการมอบหมายภาระงานได้เหมาะสมตรงตามความถนัดของบุคลากรในสถานศึกษา สอดคล้องกับงานวิจัยของ ณัฐพงษ์ ปรีชานนทกุล (2563) ศึกษาทักษะของผู้บริหารสถานศึกษาในศตวรรษที่ 21 ที่ส่งผลต่อการบริหารงานวิชาการสถานศึกษา สังกัดสำนักงานคณะกรรมการการอาชีวศึกษาจังหวัดระยอง จันทบุรี และตราด พบว่า ความคิดเห็นเกี่ยวกับทักษะของผู้บริหารสถานศึกษาในศตวรรษที่ 21 ส่งผลต่อการบริหารงานวิชาการสถานศึกษา อย่างมีนัยสำคัญทางสถิติที่ระดับ .01

 ส่วนทักษะผู้บริหารสถานศึกษาในศตวรรษที่ 21 ที่ไม่ส่งผลต่อการบริหารงานวิชาการของสถานศึกษาสังกัดสถาบันการอาชีวศึกษาภาคกลาง 1 คือ ทักษะการสื่อสาร (X4) และทักษะการทำงานเป็นทีม (X6) เนื่องจากการบริหารงานวิชาการถือเป็นหัวใจสำคัญของการบริหารสถานศึกษา ซึ่งเป็นหน้าที่ของผู้บริหารสถานศึกษาที่จะต้องนำกลยุทธ์ทางการบริหารยุคใหม่มาปรับประยุกต์ในการบริหารงานวิชาการ เพื่อนำพาสถานศึกษาไปสู่ความสำเร็จบรรลุเป้าหมายของการจัดการศึกษา ตามแบบแผนของกระทรวงที่ได้กำหนดไว้ ทั้งนี้อาจเป็นเพราะกระบวนการถ่ายทอดข้อมูลข่าวสารเกี่ยวกับการนำนโยบายไปสู่การปฏิบัติ ที่จะต้องสื่อสารให้บุคลากรในสถานศึกษาเกิดความเข้าใจนั้นสามารถทำได้ยาก เนื่องจากบุคคลมีความแตกต่างกัน ถ้าผู้บริหารสถานศึกษาสามารถสื่อสารได้อย่างเข้าใจ ก็จะส่งผลให้การนำนโยบายไปสู่การปฏิบัติได้อย่างมีประสิทธิภาพมากยิ่งขึ้นเกิดผลดีกับสถานศึกษา สอดคล้องกับ Baird (2006, p.15) ที่กล่าวว่า ผู้นำจำเป็นต้องมีทักษะในการสื่อสารที่จะทำให้สามารถพูด และเขียนได้อย่างน่าเชื่อถือสามารถรับรู้และรับฟังสิ่งที่ผู้อื่นต้องการสื่อออกมาจริง ๆ สามารถเจรจา ต่อรองที่จะทำให้กลุ่มต่าง ๆ ทำงานร่วมกัน งานวิชาการเป็นงานที่ผู้บริหารสถานศึกษาต้องให้ความสำคัญเป็นอันดับแรก โดยมีอื่นเป็นงานที่จะมาสนับสนุนงานวิชาการให้มีคุณภาพ ผู้บริหารสถานศึกษาต้องคอยประสานงาน ควบคุมบังคับบัญชามอบหมายงานให้ถูกต้องและเหมาะสม จำเป็นจะต้องอาศัยการทำงานร่วมกันในหลายๆ ฝ่าย ผู้บริหารสถานศึกษาต้องมีการสร้างสร้างปฏิสัมพันธ์ที่ดีในการทำงาน คอยให้คำชี้แนะช่วยเหลือการทำงานของทีมงานทุกฝ่าย เพื่อให้การปฏิบัติงานวิชาการบรรลุจุดมุ่งหมายของหลักสูตรได้อย่างมีประสิทธิภาพ สอดคล้องกับ ปัทมพร พงษ์เพชร (2561, น.59) ที่กล่าวว่า ทักษะการทำงานเป็นทีม คือ ความสามารถสร้างปฏิสัมพันธ์ที่ดีต่อกันให้การช่วยเหลือซึ่งกันและกัน มีเป้าหมายทิศทางเดียวกัน เป็นได้ทั้งผู้นำและผู้ตาม ยอมรับฟังความคิดเห็นต่างเคารพให้เกียรติทีมงานและเห็นคุณค่าของผู้ร่วมงาน มอบหมายงานให้ตรงกับความถนัด ให้การสนับสนุนอำนวยความสะดวก ด้านงบประมาณ ทรัพยากร ให้คำปรึกษาและร่วมแก้ปัญหา กระตุ้นให้บุคลากรทำงานอย่างเต็มความสามารถ ร่วมกันสร้างผลงานให้บรรลุเป้าหมาย ตามภารกิจขององค์กรเพื่อเพิ่มประสิทธิภาพและประสิทธิผลของการบริหารงานนำไปสู่ความสำเร็จ

 **ข้อเสนอแนะ**

**ข้อเสนอแนะในการนำผลวิจัยไปใช้หรือข้อเสนอแนะเชิงนโยบาย**

 1. ทักษะของผู้บริหารสถานศึกษาในศตวรรษที่ 21 สถานศึกษาสังกัดสถาบันการอาชีวศึกษาภาคกลาง 1 พบว่า ทักษะการคิดวิเคราะห์และคิดสร้างสรรค์ เกี่ยวกับผู้บริหารสถานศึกษามีกระบวนการการคิดวิเคราะห์ และแปลความหมายของข้อมูลได้อย่างน่าเชื่อถือ มีค่าเฉลี่ยต่ำที่สุด ดังนั้น ผู้บริหารสถานศึกษาควรมีการพัฒนาการคิดวิเคราะห์ โดยฝึกการตีความหมายของเหตุการณ์ การให้เหตุผลและหาความสัมพันธ์เชิงเหตุผล เพื่อค้นหาสาเหตุที่แท้จริงของปัญหา กระตุ้นให้บุคลากรในสถานศึกษาแสดงความคิดริเริ่มสร้างสรรค์และกล้าแสดงความคิดเห็น เป็นแบบอย่างในการนำแนวคิดใหม่ ๆ มาใช้ในการปฏิบัติงาน

 2. การบริหารงานวิชาการของสถานศึกษาสังกัดสถาบันการอาชีวศึกษาภาคกลาง 1 พบว่า ด้านแผนกวิชา เกี่ยวกับผู้บริหารสถานศึกษา สนับสนุนการพัฒนาการเรียนการสอน นวัตกรรมเทคโนโลยีและสิ่งประดิษฐ์ การใช้อุปกรณ์การเรียนการสอน การเขียนตำรา เอกสารและใบช่วยสอนต่าง ๆ มีค่าเฉลี่ยต่ำที่สุด ดังนั้น ผู้บริหารสถานศึกษาควรมีการส่งเสริมให้ครูในสถานศึกษาพัฒนาตนเองในการจัดการเรียนรู้ โดยการจัดโครงการฝึกอบรมร่วมกับหน่วยงานทางการศึกษา เพื่อพัฒนาครูให้มีความรู้ความสามารถในด้านการนำนวัตกรรมเทคโนโลยีมาใช้ในการจัดการเรียนการสอน และการพัฒนาสิ่งประดิษฐ์ จัดให้มีการพัฒนาศักยภาพครูในการพัฒนาการการเรียนการสอนร่วมมือกับสถานประกอบการ โดยให้ครูเข้าไปพัฒนาศักยภาพด้านวิชาชีพเฉพาะทางในสถานประกอบการ จัดให้มีการอบรมให้ความรู้ในเกี่ยวกับการเขียนตำรา เอกสารและใบช่วยสอนต่าง ๆ ที่ทันสมัย สอดคล้องกับนโยบายและมาตรฐานการจัดการศึกษาอาชีวศึกษา

 3. ทักษะผู้บริหารสถานศึกษาในศตวรรษที่ 21 ที่ส่งผลต่อการบริหารงานวิชาการของสถานศึกษาสังกัดสถาบันการอาชีวศึกษาภาคกลาง 1 พบว่า ทักษะทางเทคโนโลยีและการใช้ดิจิทัลส่งผลต่อการบริหารงานวิชาการสถานศึกษาสังกัดสถาบันการอาชีวศึกษาภาคกลาง 1 มากที่สุด ดังนั้นควรส่งเสริมให้ผู้บริหารสถานศึกษานำข้อมูลข่าวสารสารสนเทศมาใช้ในการตัดสินใจในการปรับปรุงการบริหารงานวิชาการของสถานศึกษา ส่งเสริมให้ครูใช้เทคโนโลยีดิจิทัลมาใช้ในการเรียนการสอนและการพัฒนาตนเอง ใช้เทคโนโลยีดิจิทัลในการติดต่อสื่อสารเผยแพร่ประชาสัมพันธ์ ข้อมูลข่าวสารกิจกรรมของสถานศึกษาไปยังผู้ปกครอง ชุมชนและองค์กรภายนอก

**ข้อเสนอแนะในการวิจัยต่อไป**

 1. ควรมีการวิจัยเรื่อง ทักษะของผู้บริหารสถานศึกษาในศตวรรษที่ 21 ด้านทักษะการคิดวิเคราะห์และคิดสร้างสรรค์ ของสถานศึกษาสังกัดสถาบันการอาชีวศึกษาภาคกลาง 1

2. ควรมีการวิจัยเรื่อง การบริหารงานวิชาการ ด้านแผนกวิชา ของสถานศึกษาสังกัดสถาบันการอาชีวศึกษา ภาคกลาง 1

 3. ควรมีการวิจัยทักษะของผู้บริหารสถานศึกษาในศตวรรษที่ 21 ด้านทักษะทางเทคโนโลยีและการใช้ดิจิทัลในลักษณะงานวิจัยเชิงคุณภาพเพื่อให้ได้ข้อมูลในระดับลึกและรอบด้านมากยิ่งขึ้น

**เอกสารอ้างอิง**

ณัฐพงษ์ ปรีชานนทกุล. (2563). *ทักษะของผู้บริหารสถานศึกษาในศตวรรษที่ 21 ที่ส่งผลต่อการ บริหารงานวิชาการ สถานศึกษาสังกัดสำนักงานคณะกรรมการการอาชีวศึกษาจังหวัด ระยอง จันทบุรี และตราด.* (วิทยานิพนธ์ ปริญญามหาบัณฑิต, มหาวิทยาลัยราชภัฏรำไพพรรณี).

ธีระ รุญเจริญ. (2545). *ความเป็นมืออาชีพในการจัดและบริหารการศึกษายุคปฏิรูปการศึกษา.* กรุงเทพฯ: ข้างฟ้าง.

ปรียาพร วงศ์อนุตรโรจน์. (2553).*การบริหารงานวิชาการ.* กรุงเทพฯ: ศูนย์ส่งเสริมกรุงเทพ.

ปัทมพร พงษ์เพชร. (2561). *ทักษะของผู้บริหารสถานศึกษาในศตวรรษที่ 21 ที่ส่งผลต่อการบริหารงานวิชาการของโรงเรียน สังกัดสำนักงานเขตพื้นที่การศึกษาประถมศึกษา ฉะเชิงเทรา เขต 2.* (วิทยานิพนธ์ปริญญาครุศาสตรมหาบัณฑิต, มหาวิทยาลัยราชนครินทร์).

พิมลพรรณ เพชรสมบัติ. ทักษะการบริหารงานของผู้บริหารในสถาบันอุดมศึกษา. *วารสาร มจร การพัฒนาสังคม,* 3(2): 32-43.

\_\_\_\_\_\_\_\_\_\_\_\_\_\_\_\_\_. (2561). *การวิจัยทางการบริหารบริหารการศึกษา.* พิมพ์ครั้งที่ 1. กรุงเทพฯ. สํานักพิมพ์ บริษัททริป เพิ้ล กรุ๊ป จํากัด.

มณฑาทิพย์ นามนุ. (2561). *ทักษะของผู้บริหารสถานศึกษาในศตวรรษที่ 21 สังกัดสำนักงานเขตพื้นที่การศึกษา ประถมศึกษาปทุมธานี เขต 2.* (วิทยานิพนธ์ปริญญามหาบัณฑิต, มหาวิทยาลัยเทคโนโลยีราชมงคลธัญบุรี).

วิจารณ์ พานิช.(2556). *วิถีสร้างการเรียนรู้เพื่อศิษย์*(พิมพ์ครั้งที่ 3). กรุงเทพฯ: ตถาตา.

สถาบันการอาชีวศึกษาภาคกลาง 1. (2564). *แผนปฏิบัติการประจำปีงบประมาณ พ.ศ.2564*. สถาบันการอาชีวศึกษา

 ภาคกลาง 1.

สำนักงานคณะกรรมการการอาชีวศึกษา. (2552). *ระเบียบสำนักงานคณะกรรมการการอาชีวศึกษาว่าด้วยการบริหาร สถานศึกษา พ.ศ. 2552***.** กรุงเทพฯ : สำนักงานฯ

สิริธัญญ์ ประสุนิงค์. (2559). *ทักษะการบริหารในศตวรรษที่ 21 ของผู้บริหารสถานศึกษาสังกัดสำนักงานเขตพื้นที่ การศึกษามัธยมศึกษา เขต 25.* (สารนิพนธ์ปริญญามหาบัณฑิต, มหาวิทยาลัยมหามกุฏราชวิทยาลัย).

สุทัศน์ สังคะพันธ์. (2557). *ทำไมต้องทักษะในศตวรรษที่ 21 ในบทความทักษะแห่งศตวรรษที่ 21.*

 (ดุษฏีนิพนธ์ปริญญาปรัชญาดุษฎีบัณฑิต, มหาวิทยาลัยมหาสารคาม).

สุเทพ แก่งสันเทียะ. (2563). อาชีวะยกกำลัง 2 ปรัชญาการบริหาร “อาชีวศึกษายกกำลังสอง สร้างคุณภาพ นำปริมาณ” นโยบายและจุดเน้นการปฏิบัติราชการ สำนักงานคณะกรรมการการอาชีวศึกษา ปีงบประมาณ พ.ศ. 2564. *วารสารวิชาการสถาบันการอาชีวศึกษาภาคใต้ 1,* **5**(2), 3 – 6

อุษา แซ่เตียว. (2559). *ทักษะของผู้บริหารกับการบริหารงานวิชาการโรงเรียน สังกัดสำนักงานเขตพื้นที่การศึกษา ประถมศึกษาสมุทรสงคราม.* (วิทยานิพนธ์ปริญญามหาบัณฑิต, มหาวิทยาลัยศิลปากร).

Baird. (2006), *Skills of an Effective Administrator*. Harvard: Harvard Business Review.

Krejcie, R. V. & Morgan, D. W. (1970). Determining sample sizes for research activities.*Educational and Psychological Measurement, 30*: 607-610.

Yang, P. (2016). *A Literature Review of the Skills Required by 21st Century School Administrators.* Canada: Athabasca University.